斯堪尼亞

斯堪尼亞係瑞典一間重型貨車、巴士及引擎製造廠。

史 
斯堪尼亞喺1900年成立，當時全名係Maskinfabriks-aktiebolaget Scania。Scania最初係出單車，1903年出第一架私家車，1905年出第一架貨車。

1911年，Scania同私家車及貨車製造廠Vabis合併為AB Scania-Vabis。1919年開始，Scania-Vabis決定集中出貨車，但公司好快就陷入財困，去到1921年已經面臨結業，結果原有嘅Scania-Vabis執笠，新嘅Scania-Vabis接收原有業務。其後Scania-Vabis再出返巴士。

1969年，Scania-Vabis同私家車及飛機製造廠紳寶合併，全名改為Saab-Scania AB。1990年Saab-Scania私家車生產業務分裂成紳寶汽車，通用汽車擁有一半股權。1995年Saab-Scania再分裂成Scania AB同埋做飛機以及防務生意嘅Saab AB。

1999年，富豪集團將富豪汽車賣畀福特汽車之後，打算以多出嘅資金收購Scania，但因為收購計劃可能導致壟斷而告吹。2006年，MAN AG亦有意收購Scania，但都係失敗。2008年，Scania成為福士旗下企業。

MCW-Scania Metropolitan
 Scania N113
 Scania K94
 Scania K114
 Scania K124
 Scania L94
 Scania K-series

斯堪尼亞

瑞典公司
巴士生產商
貨車生產商